作者:趙善扛
標題:賀新郎
內容:晝永重簾卷。乍池塘、一番過雨，芰荷初展。竹引新梢半含粉，綠蔭扶疏滿院。過花絮、蝶稀蜂懶。窗戶沈沈人不到，伴清幽、時有流鶯囀。凝思久，意何限。玉釵墜枕風鬟顫。湛虛堂、壺冰瑩徹，簟波零亂。自是仙姿清無暑，月影空垂素扇。破午睡、香銷餘篆。一枕湖山千里夢，正白蘋煙棹歸來晚。雲弄碧，楚天遠。